Document ID: 32002D0027

32002D0027
L 011/36
JURNALUL OFÍCIAL AL UNIUNII EUROPENE
DECIZIA COMISIEI
din 11 ianuarie 2002
de stabilire a condițiilor speciale la importul de produse pescărești originare din Republica Turcia
[notificată cu numărul C(2002) 14/4]
(Text cu relevanță pentru SEE)
(2002/27/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11 alineatul (1),
întrucât:
(1)
O inspecție a fost efectuată, în numele Comisiei, în Republica Turcia, pentru verificarea condițiilor de producție, de depozitare și de expediere a produselor pescărești către Comunitate.
(2)
Prevederile legislației turce în ceea ce privește inspecția și controlul sanitar-veterinar al produselor pescărești pot fi considerate echivalente cu cele stabilite de Directiva 91/493/CEE.
(3)
Direcția generală de protecție și de control (DGPC) din cadrul Ministerului Agriculturii și al Problemelor Rurale este în special în măsură să verifice în mod eficient aplicarea legislației în vigoare.
(4)
Este necesar să se stabilească norme referitoare la certificatul de sănătate animală care, în conformitate cu Directiva 91/493/CEE, trebuie să însoțească transporturile de produse pescărești importate din Turcia în Comunitate. Aceste norme trebuie să cuprindă în special definiția unui model de certificat, prevederile minime privind limba sau limbile în care trebuie redactat certificatul și calitatea persoanei împuternicite să-l semneze.
(5)
Marca ce trebuie aplicată pe ambalajele produselor pescărești, cu excepția anumitor produse congelate, trebuie să cuprindă numele țării terțe, precum și numărul de autorizare/înregistrare a unității, a navei fabrică, a antrepozitului frigorific sau a navei frigorifice de origine.
(6)
În conformitate cu articolul 11 alineatul (4) litera (c) din Directiva 91/493/CEE, trebuie să se întocmească o listă a unităților, a navelor-fabrică sau a antrepozitelor frigorifice, precum și o listă a navelor frigorifice echipate în conformitate cu punctele 1-7 din anexa II la Directiva 92/48/CEE a Consiliului (3). Aceste liste trebuie să fie întocmite pe baza unei comunicări a DGPC către Comisie. Este deci responsabilitatea DGPC să se asigure de respectarea dispozițiilor prevăzute în acest scop de Directiva 91/493/CEE.
(7)
DGPC a dat în mod oficial asigurări cu privire la respectarea, pe de o parte, a regulilor prevăzute de capitolul V din anexa la Directiva 91/493/CEE și, pe de altă parte, a cerințelor în materie de igienă echivalente cu cele prevăzute de directivă.
(8)
De asemenea, în cazul în care produsele pescărești sunt moluște bivalve congelate sau prelucrate, materiile prime trebuie să provină din zone de producție autorizate definite de anexa B la Decizia 94/777/CE a Comisiei din 30 noiembrie 1994 de stabilire a condițiilor speciale pentru importul de moluște bivalve, echinoderme, tunicieri și gasteropode marine vii originare din Turcia (4), astfel cum a fost modificată ultima dată prin Decizia 1999/767/CE (5), și să fie supuse unui tratament de sterilizare sau unui alt tratament termic în conformitate cu condițiile stabilite de Decizia 93/25/CEE a Comisiei din 11 decembrie 1992 de aprobare a unor tratamente în vederea inhibării dezvoltării microorganismelor patogene la moluștele bivalve și la gasteropodele marine (6), astfel cum a fost modificată ultima dată prin Decizia 97/275/CE (7).
(9)
Dat fiind că certificarea sanitară a produselor menționate anterior va intra în domeniul de aplicare a prezentei decizii, este necesar să se abroge Decizia 94/778/CE a Comisiei din 30 noiembrie 1994 de stabilire a condițiilor speciale la importul de moluște bivalve, echinoderme, tunicieri și gasteropode marine congelate sau prelucrate originare din Turcia (8), astfel cum a fost modificată ultima dată prin Decizia 1999/767/CE.
(10)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Direcția generală de protecție și de control (DGPC) din cadrul Ministerului Agriculturii și al Problemelor Rurale este autoritatea competentă în Turcia pentru verificarea și certificarea conformității produselor pescărești și de acvacultură cu cerințele Directivei 91/493/CEE.
Articolul 2
Produsele pescărești și de acvacultură originare din Turcia trebuie să îndeplinească următoarele condiții:
1.
fiecare transport trebuie să fie însoțit de un certificat de sănătate animală original numerotat, completat corect, datat și semnat, cuprinzând o singură foaie, al cărui model este inclus în anexa A;
2.
produsele trebuie să provină din unități, nave-fabrică sau antrepozite frigorifice autorizate, sau din nave frigorifice înregistrate enumerate de anexa B;
3.
cu excepția produselor pescărești congelate în vrac și destinate fabricării conservelor, cuvântul „TURCIA” și numărul de autorizare/înregistrare a unității, a navei-fabrică, a antrepozitului frigorific sau a navei frigorifice de origine sunt înscrise cu caractere de neșters pe fiecare ambalaj.
Articolul 3
(1) Certificatul menționat la articolul 2 alineatul (1) se întocmește în cel puțin o limbă oficială a statului membru în care se efectuează controlul.
(2) El poartă numele, titlul și semnătura reprezentantului DGPC, precum și ștampila oficială a DGPC cu o culoare diferită de cea a celorlalte mențiuni.
Articolul 4
Decizia 94/778/CE se abrogă.
Articolul 5
Prezenta decizie se aplică din a șaizecea zi de la data publicării în Jurnalul Oficial al Comunităților Europene.
Articolul 6
Prezenta decizie se adresează statelor membre.
Adoptată la Bruxelles, 11 ianuarie 2002.

Labels: 3
18
6